સચિવોના સમૂહે તમામ કેન્દ્રીય મંત્રાલયો અને વિભાગો પાસેથી ૭માં વેતનપંચની ભલામણો અંગે સુચનો માંગ્યા છે. તમામ મંત્રાલયો અને વિભાગોએ પોતાના સુચનો ૧૧મી જુન પહેલા સોંપવાના છે. ૧૧ જુને અંતિમ બેઠક મળશે અને તે પછી સચિવોનો સમૂહ ૩૦ જુન સુધીમાં પોતાના રિપોર્ટને અંતિમ ઓપ આપશે અને સરકારને સોંપશે. સુત્રોના જણાવ્યા પ્રમાણે નાણા મંત્રાલય પણ ઇચ્છે છે કે, રિપોર્ટ જુન કે જુલાઇ સુધીમાં તેમને મળી જાય કે જેથી તેની પાસે આ ભલામણો પર અંતિમ નિર્ણય લેવા માટે ઓછામાં ઓછા એક મહિનાનો સમય મળે. સરકાર કેન્દ્રીય કર્મચારીઓના પગારમાં વધારાની જાહેરાત તહેવારોની સીઝન પહેલા કરવા માંગે છે. આનાથી અર્થતંત્રને પણ ફાયદો થશે. જો કર્મચારીઓના હાથમાં એ વખતે પૈસા આવશે તો તેઓ તહેવારોમાં વધુ ખર્ચ કરશે. આનાથી બજારમાં પણ રોનક વધશે.